DOI: 10.14457/tu.the.2016.1739
title: การประเมินผลสัมฤทธิ์การเรียนรู้ภาษาอังกฤษของนักเรียนชั้นประถมศึกษาปีที่ 6 โดยใช้รูปแบบ CIPPIEST model: กรณีศึกษาโรงเรียนวัดสระแก้ว (รุ่งโรจน์ธนกุลอุปถัมภ์) จังหวัดอ่างทอง

description: การวิจัยเรื่อง “การประเมินผลสัมฤทธิ์การเรียนรู้ภาษาอังกฤษของนักเรียนชั้นประถมศึกษาปีที่ 6 โดยใช้รูปแบบ CIPPIEST Model: กรณีศึกษาโรงเรียนวัดสระแก้ว (รุ่งโรจน์ธนกุลอุปถัมภ์) จังหวัดอ่างทอง” ครั้งนี้มีวัตถุประสงค์เพื่อประเมินผลการดำเนินงานโครงการจัดการเรียนรู้วิชาภาษาอังกฤษที่ใช้รูปแบบการสอน BBL (Brain Based Learning) การศึกษาเป็นการวิจัยประเมินผลโดยใช้รูปแบบ CIPPIEST Model ประชากรที่ใช้ในการศึกษา คือ นักเรียนระดับชั้นประถมศึกษาปีที่ 6 โรงเรียนวัดสระแก้ว (รุ่งโรจน์อุปถัมภ์) จังหวัดอ่างทอง จำนวน 150 คน ครูผู้สอนภาษาอังกฤษกลุ่มสาระการเรียนรู้ภาษาต่างประเทศ (ภาษาอังกฤษ) ชั้นประถมศึกษาปีที่ 1-6 จำนวน 7 คน และผู้บริหารโรงเรียนวัดสระแก้ว (รุ่งโรจน์ธนกุลอุปถัมภ์) จังหวัดอ่างทอง จำนวน 5 คน รวมทั้งสิ้น 162 คน เครื่องมือที่ใช้ในการวิจัย คือ  (1) แบบทดสอบวัดผลทางการเรียนเก็บข้อมูลจากกลุ่มนักเรียนชั้นประถมศึกษาปีที่ 6 สถิติที่ใช้ในการวิเคราะห์ข้อมูลได้แก่ ค่าเฉลี่ย ค่าความเบี่ยงเบนมาตรฐาน และการทดสอบ Paired t-test (2) แบบสัมภาษณ์เก็บข้อมูลจากกลุ่มครูผู้สอนและผู้บริหารสถานศึกษา ผลการประเมินผลสัมฤทธิ์การเรียนรู้ภาษาอังกฤษของนัเรียนชั้นประถมศึกษาปีที่ 6 โดยใช้รูปแบบ CIPPIEST Model พบสาระสำคัญในประเด็นต่างๆ สรุปได้ดังนี้1. ผลการจัดการเรียนการสอนวิชาภาษาอังกฤษ ที่ใช้รูปแบบการเรียนรู้โดยใช้สมองเป็นฐาน (BBL: Brain based Learning) พบว่า ทำให้ครูมีความรู้ ความเข้าใจเรื่องการทำงานของสมองเพิ่มมากขึ้น และสามารถนำไปประยุกต์ใช้กับตัวเอง ครูมีความสุข กระตือรือร้นในการทำงาน มีความมั่นใจและเกิดความท้าทายในการประกอบวิชาชีพครู และผลที่เกิดขึ้นกับนักเรียน ทำให้นักเรียนมีความสุข มีสมาธิ มีวินัยมากขึ้น มีความกระตือรือร้น ใฝ่รู้ ใฝ่เรียน และกล้าแสดงออกมากขึ้น 2. ผลสัมฤทธิ์การเรียนรู้ภาษาอังกฤษขของนักเรียนชั้นประถมศึกษาปีที่ 6 พบว่า นักเรียนมีผลการเรียนภาษาอังกฤษ ผ่านเกณฑ์การประเมินที่ร้อยละ 70 ถือว่าคะแนนหลังเรียนสูงกว่าก่อนเรียน อย่างมีนัยสำคัญทางสถิติที่ระดับ .01 3. การประเมินผลสัมฤทธิ์ทางการเรียนรู้ภาษาอังกฤษของนักเรียนชั้นประถมศึกษาปีที่ 6 โดย CIPPIEST Model พบว่า (1) ด้านบริบท มีการกำหนดนโยบายและแผนพัฒนาการเรียนภาษาอังกฤษโดยให้ยึดหลักสูตรแกนกลางการศึกษาขั้นพื้นฐาน พุทธศักราช 2551 มีจุดมุ่งหมายเพื่อให้นักเรียนมีเจตคติที่ดีต่อการเรียนภาษาอังกฤษ (2) ด้านประเมินตัวป้อนเข้า ได้สนับสนุนให้ครูผู้สอนได้พัฒนาตนเองโดยการอบรมอย่างน้อยปีละ 1 ครั้ง รวมถึงการจัดสรรงบประมาณในการจัดทำสื่อการเรียนการสอน วัสดุและอุปกรณ์ ที่เอื้อต่อการจัดการเรียนรู้ภาษาอังกฤษ (3) ด้านประเมินกระบวนการ มีการจัดทำหลักสูตรและพัฒนาปรับปรุงหลักสูตรให้สอดคล้องกับบริบทของโรงเรียน โดยเน้นผู้เรียนเป็นศูนย์กลาง (4) ด้านประเมินผลผลิต กำหนดให้มีการทดสอบผู้เรียนก่อนเรียนและหลังเรียน รวมถึงการวัดผลการเรียน (5) ด้านประเมินผลกระทบการจัดการเรียนรู้ที่สอดคล้องกับการพัฒนาสมองด้วยกิจกรรมที่หลากหลายส่งผลให้นักเรียนสนใจในการเรียนและมีความสุขต่อการเรียน (6) ด้านประเมินประสิทธิผล นักเรียนมีความรู้ภาษาอังกฤษในระดับดี (7) ด้านประเมินความยั่งยืน สนับสนุนให้ขยายรูปแบบการสอนโดยใช้สมองเป็นฐาน (BBL) ครบทุกวิชาในระดับชั้นประถมศึกษาปีที่ 6 (8) ด้านประเมินการถ่ายทอดส่งต่อ มีการจัดทำความร่วมมือกับโรงเรียนในบริบทเดียวกันข้อเสนอแนะจากการศึกษาโรงเรียนวัดสระแก้ว (รุ่งโรจน์ธนกุลอุปถัมภ์) ด้านโยบาย ควรกำหนดให้มีการประเมินหลักสูตรอย่างต่อเนื่อง โดยมีผู้รับผิดชอบที่ชัดเจน ด้านบริหาร ควรสำรวจทรัพยากรด้านบุคลากรและวัสดุอุปกรณ์อยู่สม่ำเสมอ เพิ่มประสิทธิภาพในการสอน และด้านปฏิบัติ ครูผู้สอนควรเสริมแรงด้านบวก เช่น รางวัล การชมเชย เพื่อให้ผู้เรียนมีเจตคติที่ดีต่อการเรียน